Document ID: 32005D0037

Reference:
21.1.2005
SK
Úradný vestník Európskej únie
L 19/73
ROZHODNUTIE KOMISIE
z 29. októbra 2004,
ktorým sa zriaďuje Európske vedecko-technické centrum (EVTC) a ktorým sa ustanovuje koordinácia technických činností na ochranu euromincí pred falšovaním
(2005/37/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, najmä na jej článok 211,
so zreteľom na rozhodnutie Rady 2003/861/ES z 8. decembra 2003 o analýze a spolupráci s ohľadom na falšovanie euromincí (1) a rozhodnutie Rady 2003/862/ES z 8. decembra 2003 o rozšírení rozsahu pôsobnosti rozhodnutia 2003/861/ES o analýze a spolupráci s ohľadom na falšovanie euromincí na tie štáty, ktoré neprijali euro ako svoju jednotnú menu (2),
keďže:
(1)
Nariadenie Rady (ES) č. 1338/2001 z 28. júna 2001 stanovujúce opatrenia nevyhnutné na ochranu eura proti falšovaniu (3), a najmä jeho článok 5 ustanovuje, že národné centrum pre analýzu mincí (NCAM) každého členského štátu a Európske vedecko-technické centrum (EVTC) vykonajú analýzu a klasifikáciu falšovaných euromincí. Nariadenie Rady (ES) č. 1339/2001 z 28. júna 2001 (4) rozširuje účinnosť článkov 1 až 11 nariadenia (ES) č. 1338/2001 na členské štáty, ktoré neprijali euro ako jednotnú menu.
(2)
Od októbra 2001 EVTC dočasne vykonáva svoju činnosť v Parížskej mincovni, pričom využíva rámcovú a administratívnu pomoc Komisie v súlade s výmenou listov medzi predsedom Rady a francúzskym ministrom financií z 28. februára a 9. júna 2000.
(3)
EVTC prispieva k plneniu cieľov programu „Pericles“ v súlade s rozhodnutím Rady 2001/923/ES zo 17. decembra 2001 o vytvorení výmenného, pomocného a školiaceho programu na ochranu euro proti falšovaniu (5) a rozhodnutím Rady 2001/924/ES zo 17. decembra 2001 rozširujúcim účinnosť rozhodnutia o vytvorení výmenného, pomocného a školiaceho programu na ochranu euro proti falšovaniu (program „Pericles“) na členské štáty, ktoré neprijali euro ako jednotnú menu (6).
(4)
Článok 1 rozhodnutia Rady 2003/861/ES ustanovuje, že Komisia zriadi Európske vedecko-technické centrum a zabezpečí jeho správne fungovanie, ako aj koordináciu činností vykonávaných príslušnými technickými orgánmi s cieľom ochrany euromincí pred falšovaním. Článok 1 rozhodnutia Rady 2003/862/ES ustanovuje, že účinnosť rozhodnutia 2003/861/ES sa rozširuje na členské štáty, ktoré neprijali euro ako jednotnú menu.
(5)
Francúzske orgány sa prostredníctvom listu francúzskeho ministra financií zo 6. septembra 2004 zaviazali, že dodržia súčasné rozdelenie nákladov medzi Parížskou mincovňou a Komisiou. Výmena listov medzi členom Komisie zodpovedným za boj proti podvodom a francúzskym ministrom financií týkajúcich sa zriadenia stáleho EVTC na analýzu a klasifikáciu falšovaných euromincí preberá zásady organizácie EVTC, ktoré vychádzajú z dočasného fungovania EVTC v Parížskej mincovni v súlade s výmenou listov medzi predsedom Rady a francúzskym ministrom financií z 28. februára a 9. júna 2000.
(6)
Okrem toho je dôležité, aby sa sledovali pravidelné informácie Hospodárskeho a finančného výboru (HFV), Európskej centrálnej banky a Europolu, ako aj príslušných vnútroštátnych orgánov o činnostiach NCAM a o situácii vo falšovaní euromincí.
(7)
Je preto vhodné zriadiť EVTC v rámci Komisie v Bruseli ako súčasť úradu OLAF.
(8)
Koordinácia činností Komisiou, ktoré sú vykonávané príslušnými technickými orgánmi s cieľom ochrany euromincí pred falšovaním, zahŕňa metódy analýzy falšovaných euromincí, skúmanie nových prípadov falšovaných mincí a hodnotenie následkov, vzájomnú výmenu informácií o činnostiach NCAM a EVTC, vonkajšiu komunikáciu na tému falšovaných mincí, detekciu falšovaných mincí pomocou zariadení na triedenie mincí, ako aj skúmanie všetkých technických problémov týkajúcich sa falšovaných mincí.
(9)
Táto koordinácia si vyžaduje, aby sa v rámci Poradného výboru pre koordináciu v oblasti boja proti podvodom (7) zloženého zo zodpovedných pracovníkov NCAM a EVTC, ktorý spravuje a ktorému predsedá Komisia, pokračovalo v práci skupiny odborníkov, pričom sa zabezpečí odovzdávanie pravidelných informácií Hospodárskemu a finančnému výboru.
(10)
S cieľom nadviazať na rozhodnutia Rady 2003/861/ES a 2003/862/ES,
ROZHODLA:
Článok 1
Európske vedecko-technické centrum (EVTC) sa zriaďuje v rámci Komisie v Bruseli ako súčasť Európskeho úradu pre boj proti podvodom (OLAF).
Článok 2
EVTC analyzuje a triedi všetky nové druhy falšovaných mincí podľa článku 5 nariadenia (ES) 1338/2001. Podľa článku 4 nariadenia Rady 2001/932/ES prispieva k plneniu cieľov akčného programu Spoločenstva „Pericles“. Pomáha Národným centrám pre analýzu mincí (NCAM) ako aj policajným orgánom a spolupracuje s príslušnými orgánmi s cieľom analyzovať falšované euromince a posilniť ochranu.
Článok 3
Zásady organizácie EVTC sú tieto:
—
Na účely analýzy mincí môže Komisia prideliť svojich pracovníkov do Parížskej mincovne, aby mohli využiť jej vybavenie.
—
S cieľom splniť svoju úlohu EVTC využíva pracovníkov a materiály Francúzskeho centra pre analýzu mincí ako aj laboratóriá Parížskej mincovne nachádzajúce sa v Pessacu. Francúzske orgány prednostne poskytujú CTSE vhodných pracovníkov a materiály.
—
V súlade s uplatniteľnými francúzskymi predpismi je časť výdavkov vynaložených na úlohy EVTC uhrádzaných zo všeobecného rozpočtu Európskych spoločenstiev. Vzhľadom na to, že Francúzsko poskytuje vyššie uvedených pracovníkov, priestory a materiály a stará sa o ich údržbu, z rozpočtu Spoločenstva sa uhradia platy pracovníkov Komisie, cestovné náklady a rôzne menšie bežné výdavky.
OLAF je poverený, aby spolu s Parížskou mincovňou stanovil nariadenie o správnych pravidlách EVTC.
Článok 4
Komisia koordinuje činnosti nevyhnutné na ochranu euromincí pred falšovaním prostredníctvom pravidelných stretnutí odborníkov na falšované mince.
Hospodársky a ekonomický výbor, Európska centrálna banka, Europol, ako aj príslušné vnútroštátne orgány sú pravidelne oboznamované s činnosťami EVTC a so situáciou v oblasti falšovaní mincí.
V Bruseli 29. októbra 2004
Za Komisiu
Michaele SCHREYER
členka Komisie
(1)  Ú. v. EÚ L 325, 12.12.2003, s. 44.
(2)  Ú. v. EÚ L 325, 12.12.2003, s. 45.
(3)  Ú. v. ES L 181, 4.7.2001, s. 6.
(4)  Ú. v. ES L 181, 4.7.2001, s. 11.
(5)  Ú. v. ES L 339, 21.12.2001, s. 50.
(6)  Ú. v. ES L 339, 21.12.2001, s. 55.
(7)  Rozhodnutie Komisie 94/140/ES z 23. februára 1994 (Ú. v. ES L 61, 4.3.1994, s. 27).

Summary:
Ochrana eura pred falšovaním – Európske vedecko-technické centrum
Ochrana eura pred falšovaním – Európske vedecko-technické centrum
 
ZHRNUTIE K DOKUMENTU:
Rozhodnutie Komisie 2005/37/ES, ktorým sa zriaďuje Európske vedecko-technické centrum (EVTC) a koordinácia činností na ochranu euromincí pred falšovaním
AKÝ JE CIEĽ TOHTO ROZHODNUTIA?
Rozhodnutím 2005/37/ES sa zriaďuje Európske vedecko-technické centrum (EVTC) v rámci Európskej komisie v Bruseli. EVTC, ktoré bolo pôvodne pripojené k Európskemu úradu pre boj proti podvodom, je po zmene prostredníctvom rozhodnutia (EÚ) 2017/1507 zriadené v rámci Generálneho riaditeľstva Komisie pre hospodárske a finančné záležitosti GR ECFIN (pozri súhrn). Úlohou EVTC je chrániť mince eura pred falšovaním. Na tento účel analyzuje a klasifikuje falšované euromince a pomáha vnútroštátnym orgánom členských štátov Európskej únie (EÚ).
HLAVNÉ BODY
Úlohy centra
EVTC:analyzuje a klasifikuje každý nový typ falšovanej euromince v súlade s nariadením (ES) č. 1338/2001 o ochrane eura pred falšovaním (pozri súhrn), prispieva k plneniu cieľov programu Pericles, vykonáva určité úlohy podľa nariadení (EÚ) č. 1210/2010, v ktorom sú stanovené pravidlá pre overovanie pravosti euromincí (pozri súhrn), a (ES) č. 2182/2004, ktoré sa týka medailí a žetónov podobných eurominciam (pozri súhrn), pomáha Národným centrám pre analýzu mincí a orgánom presadzovania práva pri ich úlohách a spolupracuje s príslušnými orgánmi pri analýze falšovaných euromincí a posilňovaní ochrany eura.Na technickú a vedeckú analýzu falšovaných euromincí môže EVTC využívať pracovníkov a priestory, ktoré dala k dispozícii Parížska mincovňa, predovšetkým jej laboratórium.
Koordinačné a informačné činnostiKomisia koordinuje činnosti príslušných technických orgánov s cieľom ochrany euromincí, najmä prostredníctvom pravidelných stretnutí expertnej skupiny proti falšovaniu mincí. Táto skupina, ktorej predsedá Komisia, umožňuje zhromažďovanie rozličných skúseností a odborných znalostí členských štátov v súvislosti s falšovaním euromincí a koordináciu technických opatrení potrebných na ochranu eura.Hospodársky a finančný výbor, Európska centrálna banka, Agentúra Európskej únie pre spoluprácu v oblasti presadzovania práva a príslušné vnútroštátne orgány sú pravidelne informované o činnostiach centra a o situácii, pokiaľ ide o falšovanie mincí.
Overovanie pravosti euromincíNariadením (EÚ) č. 1210/2010 sa v rámci eurozóny zavádzajú spoločné pravidlá a postupy pre overovanie pravosti euromincí v obehu (postup overovania) a pre manipuláciu s mincami nevhodnými do obehu a ich nahrádzanie. Stanovuje sa v ňom, že EVTC je okrem iného zodpovedné za určenie:technických noriem pre testy zariadení na triedenie mincí používaných na overovanie pravosti euromincí,postupov zaškoľovania pracovníkov, ktorých úlohou je overovanie euromincí,lehoty platnosti správ o testoch,informácií na zozname zariadení na triedenie mincí, ktoré úspešne prešli testom rozpoznávania, pričom tento zoznam je uverejnený na webovom sídle Komisie,usmernení pre každoročné kontroly na mieste zamerané na schopnosť osôb, ktoré manipulujú s hotovosťou, overiť euromince,pravidiel nápravy v prípade nesúladu zariadení na triedenie mincí s nariadením. Rozhodnutím 2003/861/ES sa upravuje zriadenie EVTC zo strany Komisie a rozhodnutím 2003/862/ES sa upravuje prevádzka EVTC v eurozóne a v členských štátoch mimo eurozóny.
ODKEDY SA ROZHODNUTIE UPLATŇUJE?
Rozhodnutie 2005/37/ES sa uplatňuje od 10. februára 2005. Pozmeňujúce rozhodnutie (EÚ) 2017/1507 sa uplatňuje od 18. septembra 2017.
KONTEXT
Ďalšie informácie:Európske vedecko-technické centrum (EVTC) (Európska komisia)
HLAVNÝ DOKUMENT
Rozhodnutie Komisie 2005/37/ES z 29. októbra 2004, ktorým sa zriaďuje Európske vedecko-technické centrum (EVTC) a ktorým sa ustanovuje koordinácia technických činností na ochranu euromincí pred falšovaním (Ú. v. EÚ L 19, 21.1.2005, s. 73 – 74)
Následné zmeny rozhodnutia 2005/37/ES boli zapracované do pôvodného textu. Toto konsolidované znenie slúži len na dokumentačné účely.
SÚVISIACE DOKUMENTY
Rozhodnutie Komisie z 19. októbra 2015, ktorým sa zriaďuje expertná skupina proti falšovaniu mincí zaoberajúca sa politikou Komisie a právnymi predpismi týkajúcimi sa ochrany euromincí proti falšovaniu (Ú. v. EÚ L 347, 20.10.2015, s. 4 – 6)
Nariadenie Európskeho parlamentu a Rady (EÚ) č. 1210/2010 z 15. decembra 2010 o overovaní pravosti euromincí a manipulácii s euromincami nevhodnými do obehu (Ú. v. EÚ L 339, 22.12.2010, s. 1 – 5)
Nariadenie Rady (ES) č. 2182/2004 zo 6. decembra 2004 o medailách a žetónoch podobných eurominciam (Ú. v. EÚ L 373, 21.12.2004, s. 1 – 6)
Pozri konsolidované znenie.
Rozhodnutie Rady 2003/861/ES z 8. decembra 2003 o analýze a spolupráci s ohľadom na falšovanie euromincí (Ú. v. EÚ L 325, 12.12.2003, s. 44)
Rozhodnutie Rady 2003/862/ES z 8. decembra 2003, ktorým sa rozširuje rozsah pôsobnosti rozhodnutia 2003/861/ES o analýze a spolupráci s ohľadom na falšovanie euromincí na tie štáty, ktoré prijali euro ako svoju jednotnú menu (Ú. v. EÚ L 325, 12.12.2003, s. 45)
Nariadenie Rady (ES) č. 1338/2001 z 28. júna 2001 stanovujúce opatrenia nevyhnutné na ochranu eura proti falšovaniu (Ú. v. EÚ L 181, 4.7.2001, s. 6 – 10)
Pozri konsolidované znenie.
Posledná aktualizácia 28.09.2021